**ZÁPIS č. 9**

 **Z RIADNEHO ZASADNUTIA SPRÁVNEJ RADY TASR**

 **21. septembra 2021 so začiatkom o 15.00 h**

**Prítomní členovia Správnej rady:** Alena Mezeiová , Jozef Tuhovčák,Peter Mestický**,** Ladislav Mikuš

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

**Program:**

1. **Projekt TASR Nebuď otrok drog**
2. **Projekt TASR pre Európsky parlament**
3. **Rôzne**

**UZNESENIE č. 01/21/09/2021:**

Členovia SR TASR schválili program zasadnutia:

ZA: A. Mezeiová PROTI: 0 ZDRŽAL SA: 0

 J. Tuhovčák

 P. Mestický

 L. Mikuš

**Uznesenie bolo prijaté.**

1. **Projekt TASR Nebuď otrok drog**

Ako uviedol V. Puchala, TASR sa plánuje zapojiť do v poradí už siedmeho ročníka projektu Ministerstva zdravotníctva SR s názvom Nebuď otrok drog. Cieľom je využiť silnú distribučnú sieť TASR pre agendu vo verejnom záujme. Projekt využíva multimediálne kapacity TASR a regionálne zastúpenie na Slovensku.

*TASR realizovala v posledných rokoch šesť samostatných projektov v rámci edície „Nebuď otrok drog“ so zameraním na systematickú prácu s deťmi a mládežou prostredníctvom médií, ktoré boli finančne podporené z prostriedkov Ministerstva zdravotníctva Slovenskej republiky v rámci národnej protidrogovej stratégie.*

*Účelom všetkých aktivít projektu je upozorňovanie na nebezpečenstvá užívania návykových látok a ich dopad na fyzické i duševné zdravie človeka a rovnako aj sociálne dopady na komunity i celú spoločnosť. Cieľovou skupinou sú žiaci základných a stredných škôl na Slovensku, členovia mládežníckych športových klubov, rovnako aj členovia organizácií združujúcich ľudí s telesným postihnutím.*

*Rámcový projekt „Nebuď otrok drog“ má za sebou už úspešných 6.ročníkov, pričom do jeho aktivít sa zapojili tisíce mladých ľudí. Išlo o mediálne kampane, interaktívne kvízy, literárne a výtvarné súťaže, televízne relácie s populárnymi osobnosťami a odborníkmi. Počas šiestich ročníkov a s prihliadnutím na vysokú zapojenosť  mládeže do aktivít projektov možno konštatovať, že dlhodobá koncepcia TASR v tejto oblasti jasne svedčia o udržateľnosti projektu i jeho úspešného napredovania.*

Členovia Správnej rady vzali materiál na vedomie.

1. **Projekt TASR pre Európsky parlament**

Podľa GR TASR V. Puchalu sa TASR uchádza o získanie finančných prostriedkov z projektu Európskeho parlamentu o budúcnosti Európy. Podľa jeho slov *TASR má skúsenosť s realizáciou tematických mediálnych projektov. TASR vstupuje do výzvy pre tlačové agentúry, čo je nový prvok v grantovej schéme Európskeho parlamentu. Agentúra je najväčším distribútorom zahraničného spravodajstva na Slovensku, má svojho stáleho spravodajcu v Bruseli a tému Európskej únie má dokonca priamo definovanú v zriaďovateľskom zákone.*

*Na základe týchto predpokladov TASR vypracovala projekt, prostredníctvom ktorého chce obohatiť verejný diskurz o tému budúcnosti Európy. Informácie prinesie nielen koncovým užívateľom prostredníctvom svojich webov, ale i odberateľom, čím ich dosah významne znásobí.*

*TASR pokladá projektovú agendu za dôležitú možnosť svojho financovania. Projekt počéta so spoluúčasťou TASR na celkovom rozpočte. Informácie, ktoré TASR ponúkne, nie sú v rozpore s pravidlami spravodajstva. Budú to spravodajské multimediálne informácie s presahom k publicistike. Prispejú k slobodného utváraniu názorov v spoločnosti.*

***Dosah:***

* *Národná úroveň*
* *Regionálna úroveň*
* *Školy a samosprávy*
* *Internet – teraz.sk*
* *Televízia – TASR.TV*
* *Podcasty*
* *Multimédiá – foto, video, infografiky*
* *Sociálne siete*

Členovia Správnej rady vzali materiál na vedomie.

1. **Rôzne**

GR TASR V. Puchala informoval v bode rôzne členov SR TASR o mediálnom pokrytí návštevy pápeža Františka na Slovensku.

  *Verejnoprávna agentúra TASR pristúpila k spravodajskému pokrytiu návštevy pápeža Františka so zodpovednosťou a nasadením zodpovedajúcim dôležitosti tejto udalosti a s úmyslom priniesť pre klientov a verejnosť užitočné informácie a nadstavbu k nim.*

 *Domáca redakcia (DR), Obrazová redakcia (OR), Redakcia dokumentačných databáz(RDD), web Teraz.sk a TASR.TV ponúkli odberateľom komplexné multimediálne spravodajstvo z celého programu pontifika v SR a z najvýznamnejších bodov aj živé prenosy.*

 *Informácie o návšteve začali prichádzať v júni a v servisoch TASR boli označované jednotne "Pápež v SR" a rovnako agentúra používala aj jednotné kľúčové slovo "návšteva21". Od 1.6. - 16.9.2021 vydala DR spolu 384 správ k návšteve pápeža a k témam okolo nej. Zvukových záznamov vyprodukovala redakcia v spomínanom období 131.*

 *Ihneď od oznámenia návštevy prezidentkou SR začala TASR komplexne informovať o jej príprave. V DR bol vytvorený tím ľudí, ktorí boli vyčlenení na pokrývanie podujatí s pápežom, vzhľadom na obmedzenia s akreditáciami TASR kombinovala píšucich redaktorov s redaktormi z OR a redaktormi TASR.TV a touto kombináciou sa podarilo byť prakticky všade a spravodajsky zachytiť obrovské množstvo informácií.*

 *Redaktori vo veľkej miere využívali fleš a brief správy, čím dokázali držať krok s online spravodajstvom na weboch, mnohé z nich dokonca napĺňali svoje online vysielanie práve správami a fotkami TASR.*

 *Redakcie mapovali bezpečnostnú situáciu, zdravotnú starostlivosť, prinášali nadstavbové materiály (napr.  rozhovor s rehoľnou sestrou, cirkevným analytikom (niekoľko správ), protokolistom, bezpečnostným analytikom (niekoľko správ), názory bývalých aj súčasných politikov a i.). DR vytvorila špeciálne súhrny, v ktorých zosumarizovala celý uplynulý deň.*

 *Na základe exkluzívnej spolupráce TASR s Konferenciou biskupov Slovenska (KBS) mohol vedúci OR Michal Svítok byť prakticky nepretržite pri pápežovi a fotografovať ho zblízka, z pozícií, na ktoré sa iní slovenskí fotografi nedostali. Spolupráca spočívala v tom, že fotograf TASR Svítok fotil pre TASR a súčasne časť fotografií sprostredkúval KBS, ktorá ich na dennej báze posielala všetkým akreditovaným novinárom mailom. TASR tak bola zdrojom fotografií pre iné médiá nielen cez svoj servis, ale aj cez KBS (označené boli TASR-KBS). Na pokrývaní návštevy, ale aj jej príprav sa podieľali takmer všetci redakční fotografi, videoreportéri, live video redaktori, ale aj regionálni píšuci redaktori, ktorí zhotovovali aj priame prenosy. TASR bola obrazom prakticky všade a spolu vydala 390 fotografií, 28 videozáznamov, a v spolupráci s TASR TV ponúkla verejnosti 10 streamov.*

 *Návšteva pápeža sa dotkla aj Zahraničnej redakcie (ZR) TASR. Predtým, ako Svätý otec zavítal na Slovensko, zúčastnil sa 52. medzinárodného eucharistického kongresu v Budapešti. Redaktori ZR podrobne informovali nielen o jeho niekoľkohodinovom programe v Maďarsku, ale taktiež o stretnutiach s ústavnými činiteľmi nášho južného suseda. Počas návštevy pápeža na Slovensku zahraničná redakcia pozorne monitorovala ohlasy zahraničných médií na návštevu Svätého Otca. Redaktori servis taktiež obohacovali o názory diplomatov i analytikov. Redaktor Vladimír Lichvár pripravil a odmoderoval pre TASR TV reláciu s analytikom Pavlom Demešom ohľadom očakávanej návštevy. Redaktori prispeli do servisu taktiež správami z relácií TASR TV Pavla Demeša, do ktorých si pozýval odborníkov k tejto téme. Zvýšenú pozornosť predmetnej udalosti venovali taktiež redaktori v anglickej a maďarskej exportnej redakcii, ktorá mala posilnenú službu aj počas víkendu a sviatku (15.9.2021). Spravodajsky zachytili ohľadom návštevy pápeža všetko podstatné - od jeho príletu, programu v Bratislave, Košiciach, Prešove a Šaštíne, až po jeho odlet -tak, aby mali klienti exportných servisov o návšteve Svätého otca komplexnú predstavu.*

 *Mimoriadne žiadaným informačným zdrojom o návšteve pápeža v SR sa ukázal byť spravodajský portál Teraz.sk a ponuka priamych prenosov podujatí prostredníctvom TASR.TV. Na webe Teraz.sk bol vytvorený špeciálny banner “Pápež na Slovensku”, kam sa zaraďovali všetky správy a dokumentačné materiály súvisiace s návštevou pápeža už niekoľko týždňov pred jej začiatkom. Počas návštevy editori tvorili špeciálny ONLINE, kde po minútach vydávali články o tom, čo sa momentálne v súvislosti s pápežom deje.*

 *TASR TV pripravila sériu štúdiových rozhovorov – V. Lichvár s P. Demešom a potom 5 rozhovorov P. Demeša – s katolíckym kňazom, s diplomatmi, s odborníčkou na rómsku problematiku, s predstaviteľom židovskej obce.*

 *TASR TV priniesla sériu živých prenosov, ktoré na sociálnych sieťach dosiahli mimoriadnu sledovanosť v desaťtisícoch videní. Na sociálnych sieťach sa videá TASR.TV o pápežovi zobrazili viac ako 320 000 ľuďom, z toho viac ako 127 000 si spustilo aspoň jedno video. Viac ako zaujímavým údajom je aj počet dlhých pozretí týchto priamych prenosov – TASR.TV zaznamenala číslo viac**ako* ***50 000*** *dlhých pozretí*

 *TASR z návštevy pápeža priniesla komplexné multimediálne spravodajstvo, bola spoľahlivým zdrojom informácií pre všetky médiá, online vysielania a verejnosť.*

Členovia Správnej rady TASR sa dohodli na najbližšom termíne rokovania 19. októbra 2021 o 15:00.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 21. septembra 2021

Zapísala:

 Alena Mezeiová v.r.